

REPUBLIKA HRVATSKA

SPLITSKO-DALMATINSKA ŽUPANIJA

GRAD OMIŠ

**Gradsko vijeće**

Klasa: 021-05/17-01/04

Urbroj: 2155/01-01-20-27

Omiš, 17. travnja 2020.g

**Z A P I S N I K**

o radu 27. sjednice Gradskog vijeća Grada Omiša

održane 17. travnja 2020. godine, putem elektroničke pošte

u vremenu od 9.00 do 11.00 sati.

Voditeljica zapisnika: Lidija Pavković, dipl.iur.

NAZOČNI ČLANOVI VIJEĆA:

1. Zvonko Močić, dr. med.
2. Sanja Ilić, prof
3. Nikola Tijardović, bacc.fizio.
4. Simona Jurjević, dipl.uč.
5. Tonći Stanić
6. Ivan Medić, dipl.ing.
7. Ana Generalić, prof.
8. Lovrenka Kovačić Bućan, dipl.iur.
9. Ivan Bogdanović. mag.edu.hist.et.phil
10. Jure Šaban Stanić, prof
11. Mijo Mimica, oec.
12. Suzana Gojsalić, mag.iur
13. Tomislav Bartulović
14. Denis Dujmović, ing.građ.
15. Zdravka Šodan

NENAZOČNI ČLANOVI VIJEĆA:

1. Josip Banović, dr.med.
2. Ivan Puljiz

OSTALI NAZOČNI (uključeni u e-mail grupu „Gradsko vijeće“):

1. Ivo Tomasović, dipl. oec., gradonačelnik
2. Ivan Bartulović, mag. ing. aedif., zamjenik gradonačelnika
3. Rina Marušić, mag.med.bioch., zamjenica gradonačelnika
4. Lidija Pavković, dipl.iur., pročelnica ureda gradonačelnika
5. Stipe Žuljević Mikas, dipl.ing. pročelnik UO za KDS, UP i ZO
6. Đeki Stanić, dipl.iur., pročelnik UO za gospodarstvo i društvene djelatnosti
7. Mate Sovulj, dipl.ing, upravitelj Vlastitog pogona

Sukladno Uputama za postupanje Ministarstva uprave KLASA:023-01/20-01/114, URBROJ: 515-05-02-01/1-20-1 od 13. ožujka 2020. godine, a vezano za održavanje sjednica predstavničkih tijela jedinica lokalne i područne (regionalne) samouprave u uvjetima propisanih mjera radi sprječavanja širenja koronavirusa – COVID 19, 27. sjednica Gradskog vijeća održana je elektronički (putem elektroničke pošte) , prema Privremenim pravilima za održavanje sjednice u posebnim uvjetima bez socijalnog kontakta (prilog uz Zapisnik).

Zbog izvanrednih okolnosti, vijećnici su od dana dostave Poziva i materijala i objave istih na službenoj stranici Grada Omiša, odnosno od 9. travnja 2020., pa do 16. travnja 2020. do 8.00 sati, imali mogućnost rasprave po materijalima prema predloženom Dnevnom redu. Rasprava po materijalima je omogućena na način da da su gradonačelniku i pročelnicima vijećnici putem e-maila mogli postavljati pitanja, tražiti pojašnjenjem, mišljenja, davati prijedloge i sl. što uključuje i dobivanje odgovora na isto i to tako da u e-mail grupi bude sve i svima vidljivo u svakom trenutku.

Na dan održavanja sjednice, počevši od sata njenog početka, vijećnici nemaju više mogućnost rasprave po predloženom Dnevnom redu, već se u roku od dva sata od sata početka sjednice (od 9.00 do 11.00) putem e-mila trebaju pojedinačno izjasniti za predloženi Dnevni red i za svaku točku dnevnog reda posebno, na način da se izjasne da li su ZA, PROTIV ili SUZDRŽAN za određeni prijedlog.

U nastavku se daje pregled rasprave u za to određenom roku

**Denis Dujmović :** „Nastavno na poziv, upute i postupanje vezano uz dnevni red 27. sjednice GV grada Omiša očito je da ćemo na ovoj sjednici donijeti neodgodive odluke.

 S druge strane život nije stao usprkos nedaćama koje su nas zadesile.

 U tom smislu pretpostavljam da kolege vijećnici (pa i moja malenkost) imaju pitanja vezana uz ovu  aktualnost, kako stožeru CZ Grada Omiša tako i ostalim subjektima društvenog i političkog života našeg Grada.

 Stoga me zanima pa molim odgovor:

 1. Zašto ovim putem nismo uobičajno usvojili zapisnik s prošle sjednice ?

2. Zašto ovim putem nismo održali aktualni sat i postavili vijećnička pitanja ? „

**Odgovor:** Predsjednik Gradskog vijeća

„U vezi upita vijećnika Dujmovića zašto u prijedlog dnevnog reda 27. sjednice nisu uvrštene točke :

* usvajanje zapisnika  s prethodne sjednice i
* vijećnički upiti i usvajanje zapisnika s prethodne sjednice,

dajem slijedeće objašnjenje:

Sjednica nije sazvana u redovnom postupku i proceduri propisanoj Poslovnikom o radu Gradskog vijeće već   je sazvana u posebnim okolnosti (izvanredna sjednica) zbog nastale situacije u zemlji.

Procedura za sazivanje i  održavanje sjednice na ovakav način nije propisana ni zakonom ni općim aktima Grada Omiša, a vjerojatno ni  u aktima ostalih jedinica lokalne samouprave u  RH.

Ministarstvo je u svojim uputama od 13.03.o.g. navelo da se sjednice predstavničkih tijela mogu, bez obzira na naprijed navedeno, održati i elektroničkim putem,  za donošenje  odluka koje je nužno donijeti i koje iz razloga žurnosti ne trpe odlaganje,  bez pobližih uputa o proceduri sazivanja i održavanja takvih sjednica.

Sadržaj poziva i Privremena pravila izrađeni su u skladu s uputama Ministarstva (nužne i žurne odluke) te informirajući se kako su druge jedinice lokalne samouprave postupale (nekoliko JLS od Dubrovnika do Poreča ).

Slijedom iznijetog:

* zapisnik o radu 26. i 27. Sjednice Gradskog vijeća, uvrstiti će se u prijedlog dnevnog reda naredne sjednice, a nadamo se svi da će se održati u redovnim okolnostima.

Dostavljenim Pravilima, do 16.04. (četvrtak) u 8.00 sati (dan uoči održavanja sjednice) predviđeno je postavljanje pitanja vezanih uz točke dnevnog reda  (traženje pojašnjenja, davanje odgovora i sl.).

Napominjem da će se, u okviru  mogućnosti, dati odgovori i na pitanja koja se ne odnose na točke dnevnog reda.

Molim vijećnike za razumijevanje i potporu, kako bi uspješno odradili ovu sjednicu i donijeli odluke koje su neodgodive a napose one koje će pomoći lokalnom gospodarstvu i građanima radi ublažavanja posljedica uzrokovanih izvanrednim mjerama u vezi s trenutnom epidemijom.“

**Densi Dujmović (**upit za Peovica d.o.o.)

„Odlukama u točkama dnevnog reda od 1. do 3. koje će sutra donijeti ovo tijelo donose se odluke o privremenom oslobađanju od plaćanja gospodarskim subjektima na području grada Omiša kojima je zabranjen rad zbog epidemije bolesti COVID-19 uzrokovane SARS-CoV-2 virusom.

Gospodarski subjekti kojima je zabranjen rad ujedno su i obveznici plaćanja usluge prikupljanja, odvoza i zbrinjavanja miješanog komunalnog otpada, a istu uslugu vrši im kao i ostalim obveznicima koji nisu pogođeni ovom mjerom t.d. PEOVICA d.o.o. .

Hoće li takvi gospodarski subjekti biti oslobođeni plaćanja gore navedene usluge dok navedena mjera bude na snazi ? „

**Odgovor:** Leonardo Ljubičić, direktor Peovica d.o.o.

„Dana 31.03. Peovica d.o.o. donijela je niz mjera za ublažavanje negativnih posljedica zbog pandemije korona virusa. Mjere prema poslovnim korisnicima usluge uključuju oslobađanje od plaćanja računa za Travanj i dalje, ovisno o razvoju situacije, za korisnike koji su bili prisiljeni na prestanak rada, i kojima nije zabilježen niti jedan odvoz otpada u tome razdoblju. Na web stranicama društva potrebno je ispuniti on line formu svakog mjeseca za koji se traži oslobađanje plaćanja. Sa jučerašnjim danom 44 poslovna subjekta su zatražila spomenuto oslobađanje plaćanja.“

**Denis Dujmović:**

„1. UZ ODLUKU O PRIVREMENOM OSLOBAĐANJU OD OBVEZE PLAĆANJA KOMUNALNE NAKNADE

Ovom se Odlukom privremeno oslobađa od obveze plaćanja komunalne naknade u razdoblju od 1.4. do 30.6.2020. godine obveznike kojima je odgovarajućom odlukom Stožera civilne zaštite Republike Hrvatske zabranjen rad uslijed epidemije bolesti COVID-19 uzrokovane SARS-CoV-2 virusom, za poslovne prostore i građevinsko zemljište koje služi obavljanju poslovne djelatnosti.

Zanima me koliki je očekivani mjesečni gubitak prihoda koji je Grad Omiš planirao uprihoditi za svaki mjesec navedenog razdoblja ?

Uzimajući u obzir mjesečno zaduženje i naplatu komunalne naknade za poslovne prostore, po gruboj procjeni da je najmanje 30% korisnika poslovnih prostora obuhvaćeno zabranom obavljanja djelatnosti u razdoblju od 1. 4. do 30. 6. 2020. godine, procjenjujemo da očekivani mjesečni gubitak prihoda sa osnova naplate komunalne naknade na način kako je predloženo u ovoj Odluci, iznosi 167.000,00 kn.

Ukupan gubitak prihoda za tromjesečno razdoblje travanj-lipanj procjenjuje se na 500.000,00 kuna.

2. UZ ODLUKU O PRIVREMENOM OSLOBAĐANJU OD OBVEZE PLAĆANJA NAKNADE ZA PRIVREMENO KORIŠTENJE JAVNO-PROMETNE POVRŠINE

Uslijed epidemije bolesti COVID-19 uzrokovane SARS-CoV-2 virusom, a u vezi Odluke Stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događaja, od 19. ožujka 2020. godine (u daljnjem tekstu: Odluka stožera Civilne zaštite), ovom Odlukom privremeno se oslobađaju obveze plaćanje naknade za korištenje javno-prometne površine korisnici javno-prometnih površina na kojima se postavljaju ugostiteljski štekati na području Grada Omiša, u razdoblju od 1.1.2020. godine do 30.6.2020. godine.

Zanima me koliki je očekivani mjesečni gubitak prihoda koji je Grad Omiš planirao uprihoditi u razdoblju od 1.1.2020. godine do 30.6.2020. godine ?

3. UZ ODLUKU O PRIVREMENOM OSLOBAĐANJU OD OBVEZE PLAĆANJA ZAKUPNINE

Uslijed epidemije bolesti COVID-19 uzrokovane SARS-CoV-2 virusom, a u vezi Odluke Stožera civilne zaštite Republike Hrvatske o mjerama ograničavanja društvenih okupljanja, rada u trgovini, uslužnih djelatnosti i održavanja sportskih i kulturnih događaja, od 19. ožujka 2020. godine (u daljnjem tekstu: Odluka stožera Civilne zaštite), zakupnici koji imaju važeći ugovor o zakupu sklopljen s Gradom Omišem, a koji obavljaju djelatnost na koju se odnosi Odluka stožera civilne zaštite, privremeno se oslobađaju obveze plaćanja zakupnine u razdoblju od 1.4. do 30.6.2020. godine.

Zanima me koliki je očekivani mjesečni gubitak prihoda koji je Grad Omiš planirao uprihoditi u razdoblju od 1.4. do 30.6.2020. godine za fiksni dio zakupnine. ?

Pitanja postavljam predlagatelju, odnosno izvjestitelju i stručnim službama resornog odjela i na njih tražim pisani odgovor ?“

**Odgovori:** Meri Smailagić, voditeljica Odsjeka za proračun i računovodstvo

1. Uzimajući u obzir mjesečno zaduženje i naplatu komunalne naknade za poslovne prostore, po gruboj procjeni da je najmanje 30% korisnika poslovnih prostora obuhvaćeno zabranom obavljanja djelatnosti u razdoblju od 1. 4. do 30. 6. 2020. godine, procjenjujemo da očekivani mjesečni gubitak prihoda sa osnova naplate komunalne naknade na način kako je predloženo u ovoj Odluci, iznosi 167.000,00 kn.

Ukupan gubitak prihoda za tromjesečno razdoblje travanj-lipanj procjenjuje se na

500.000,00 kuna.

1. Uzimajući u obzir da predložena Odluka obuhvaća sve potencijalne poslovne subjekte koji sa Gradom sklapaju ugovore o privremenom korištenju javno-prometne površine, kod procjene smo se rukovodili naplatom u istom razdoblju prošle godine.

Temeljem naplate naknade za korištenje javno-prometne površine u razdoblju od 1.

siječnja do 30. lipnja 2019. godine, procjenjujemo očekivani gubitak prihoda sa ovog

naslova u razdoblju od 1. 1. 2020. do 30. 60 2020. godine na iznos od 680.000,00

kuna.

1. Uzimajući u obzir da predložena Odluka obuhvaća sve potencijalne poslovne subjekte koji sa Gradom sklapaju ugovore o privremenom korištenju javno-prometne površine, kod procjene smo se rukovodili naplatom u istom razdoblju prošle godine.

Temeljem naplate naknade za korištenje javno-prometne površine u razdoblju od 1.

siječnja do 30. lipnja 2019. godine, procjenjujemo očekivani gubitak prihoda sa ovog

naslova u razdoblju od 1. 1. 2020. do 30. 60 2020. godine na iznos od 680.000,00

kuna.

**Denis Dujmović:**

„ODLUKA O PROVEDBI POSEBNIH MJERA SPRJEČAVANJA ODBACIVANJA OTPADA NA PODRUČJU GRADA OMIŠA ZA 2020. GODINU

1. Grad Omiš vodi evidenciju zaprimljenih obavijesti u sklopu sustava za zaprimanje obavijesti o nepropisno odbačenom otpadu i podatke o lokacijama onečišćenih otpadom, količini otpada, izvršenim nadzorima komunalnih redara, izdanim rješenjima te ostalim potrebnim podacima. Molim Vas da mi u sklopu ove rasprave (ili naknadno) kao vijećniku dostavite sažetu evidenciju ili evidenciju u obliku koju smatrate prikladnom ?

Pitanje postavljam iz praktičnog primjera smatrajući da je npr. Kostanje širok pojam, a lokacija na tom području ima previše. Cjelovit popis je preduvjet da se u skoroj budućnosti onečišćeno područje na području Grada Omiša što prije očisti. Upravo stoga zanima me i popis područja novonastalih lokacija obzirom da se na području Grada Omiša provodi redoviti nadzor !

2. U sklopu mjera za sprječavanje odbacivanja otpada uz redoviti nadzor predviđeno je postavljati znakove upozorenja o zabrani odbacivanja otpada, kamere i dr.

Zanima me je li postoji evidencija o lokacijama na kojima su znakovi i kamere postavljeni ? Ako postoji molim da mi je dostavite na uvid !

3. Sastavni dio posebnih mjera sprječavanja odbacivanja otpada su i izobrazno-informativne aktivnosti.

U sklopu te aktivnosti zanima me koliko je bilo akcija prikupljanja otpada i koliko je njih podržano u 2019. godini ?

Je li postojala aktivnost na način da se podrže mjesni odbori kako bi organizirali prikupljanje otpada na svom području ?

Naveli ste u izvješću da je u suradnji s stručnim tijelima društva PEOVICA d.o.o. Grad Omiš organizirao niz edukativno- informativnih radionica za građanstvo po mjesnim odborima, a posebne radionice i predavanja su organizirane za djecu predškolske i školske dobi ( u Ilirskom sjemeništu). Je li imate evidenciju o datumima održavanja tih radionica po mjesnim odborima ? Je li edukacija provedena i u ostalim odgojno –obrazovnim školskim ustanovama na području Grada Omiša ?

4. Hvale vrijedne su mjere koje Grad Omiš provodi u suradnji s s. t. d. PEOVICA d.o.o. u svrhu sprječavanja protupravnog odlaganja otpada. Jedna od mjera je također izrada i prikupljanje potrebne dokumentacija za ishođenje dozvole za izgradnju građevinskog reciklažnog dvorišta, kao i prikuplja potrebna dokumentacija za izgradnju kompostane.

Upravo građevinski otpad (šut, crijep, beton i sl.) je otpad koji ne spada u kategoriju miješanog komunalnog otpada i kao takvog Peovica d.o.o. isti ne odvozi. Ovakva vrsta otpada sastavni je dio "divljih deponija" na cijelom području grada Omiša i to je veliki problem šireg područja ( mnogih županija i gradova). Ipak bez obzira na stroge mjere zabrane isti se odlaže gdje se stigne.

U sklopu ove teme naveli ste izradu i prikupljanje potrebne dokumentacije za ishođenje dozvole za izgradnju građevinskog reciklažnog dvorišta.

Zanima me na kojoj lokaciji Grad Omiš predviđa izgradnju građevinskog reciklažnog dvorišta i koji je ukupni kapacitet predviđenog reciklađnog građevinskog dvorišta ?

5. Zanima me gdje t.d. PEOVICA d.o.o. odlaže građevinski otpad i zemljani iskop po sanaciji divljih odlagališta ?

6. Obilaskom terena u sklopu pripreme za ovu sjednicu primjetio sam da je područje uz čvor Blato n/C (pozajmište materijala za nasipanje dužobalne šetnice na Brzetu) otvoreno i da se deponiji može nesmetano pristupiti što pospješuje mogućnost divljeg odlaganja. Uočio sam više deponija glomaznog otpada !

Postavljam pitanje zašto na samom ulazu nije postavljena fizička prepreka, ako za to postoji mogućnost u vidu velikih kamenih blokova i sl. ?

7. Vidim da u popisu nema nekih značajnijih lokacija na području Gornjih Poljica, Blata n/C i Novih Sela.

Je li to znači da na tim područjima nema divljih odlagališta ?

Zanima me ste li tijekom evidencije takvih lokacija ostvarili kontakt s predstavnicima mjesnih odbora ?

Kontaktirajući članove HDS-a dobio sam određene informaciju da na području Srijana ima takvih lokacija kao što su : Stari put Nečaj-Radovići i zaseok Luke, a na području naselja Rošca deponija Pliševac i još neke lokacije u samom centru mjesta. Više slika šaljem u prilogu.

Zanimljiva je i konstatacija koju sam dobio od člana MO Kučiće da u naselju Kučiće nema nekih značajnijih lokacija takve vrste.

Pitanja postavljam predlagatelju, odnosno izvjestitelju i stručnim službama resornog odjela i na njih tražim pisani odgovor.“

**Odgovor:** Stipe Žuljević-Mikas, pročelnik Upravnog odjela za KSD, UP i ZO

„Odgovore na pitanja vezano za odbacivanje otpada na području Grada Omiša dobiti ćete u pisanoj formi do slijedeće sjednice gradskog vijeća budući da isto iziskuje malo više vremena.“

**Ana Generalić:**

„Nastavno na točku 5., tj. odluku o privremenom oslobađanju od plaćanja naknade za sudjelovanje u cijeni usluga smještaja djece u javnoj ustanovi „Dječji vrtić Omiš“ Omiš, zanima me što je s privatnim vrtićem Dječji pianino? Razumijem da ga Grad ne sufinacira u jednakom iznosu kao gradski vrtić, ali prije nekog vremena je na FB objavljena informacija kako je roditeljima najavljeno da će čak  sada u travnju i ostalim mjesecima dok vrtić ne radi imati obvezu plaćanja 50% cijene. Je li Grad upućen u razvoj situacije po tom pitanju? S obzirom na cjelokupno stanje i velik broj roditelja čiji su prihodi sada ugroženi/značajno smanjeni smatram da nije fer da su roditelji prisiljeni plaćati uslugu koju ne koriste, pogotovo jer vrtić kao privatna ustanova po vladinom novom paketu mjera  može koristiti potpore za očuvanje radnih mjesta? Je li Grad u kontaktu s privatnim vrtićem i ima li informaciju što namjeravaju učiniti, tj. planira li na neki način osigurati da roditelji djece koja pohađaju privatne vrtiće ne budu u nepovoljnijem položaju od roditelja djece u državnom vrtiću?“

**Odgovor:** Katarina Pupačić, savjetnica za gospodarstvo i društvene djelatnosti

„Grad Omiš sufinancira 80% ukupnog troška plaće za 11 djelatnica dječjeg vrtića Čarobni pianino PJ Omiš, odnosno 7 odgojiteljica, 1 kuharice i 3 pomoćnice. Grad Omiš je obavijestio osnivača Vrtića o Vladinim mjerama za ublažavanje krize poslovanja uzrokovane pandemijom virusa SARS-COV2, te raspolaže povratnom informacijom kako je Osnivač podnio zahtjev prema nadležnoj instituciji. Osnivač je u očekivanju odgovora o prihvatljivosti.

Dana 14. travnja 2020., Gradonačelnik je dostavio novi, dopunjeni prijedlog Odluke o privremenom oslobađanju od obveze plaćanja zakupnine (točka 3. predloženog dnevnog reda) kojim je u odnosu na ranije dostavljeni materijal, dopunjen članak 1. prijedloga Odluke na način da se predmetna odluke ne odnosi na ugovor o zakupu auto kampa Galeb (Ribnjak) i na Ugovor o zakupu izletišta Radmanove Mlinice obzirom da navedeni ugovori sadržavaju ugovorne odredbe na temelju kojih će se , po sagledavanju posljedica novonastalih okolnosti, utvrditi način njihove provedbe.

**Predsjednik Gradskog vijeća,** Zvonko Močić u 9.00 sati putem elektroničke pošte otvorio je 27. sjednicu Gradskog vijeća koja će se održati od 9.00 do 11.00 sati.

Za sjednicu je predložen slijedeći dnevni red:

1. Prijedlog *Odluke o privremenom oslobađanju od obveze plaćanja komunalne naknade*
2. Prijedlog *Odluke o privremenom oslobađanju od obveze plaćanja naknade za privremeno korištenje javno-prometne površine*
3. Prijedlog *Odluke o privremenom ukidanju obveze plaćanja zakupnine*
4. Prijedlog *Odluke o privremenoj obustavi postupaka prisilne naplate*
5. Prijedlog *Odluke o privremenom oslobađanju od plaćanja naknade za sudjelovanje u cijeni usluga smještaja djece u javnoj ustanovi „Dječji vrtić Omiš“ Omiš*
6. Prijedlog *Pravila o dopunama Pravila o načinu i uvjetima sudjelovanja roditelja u cijeni programa dječjih vrtića i jaslica*
7. Prijedlog *Procjene ugroženosti od požara i tehnoloških eksplozija za Grad Omiš*
8. Prijedlog *Plana zaštite od požara za Grad Omiš*
9. Prijedlog *Odluke o provedbi posebnih mjera sprječavanja odbacivanja otpada na području Grada Omiša za 2020. godinu*
10. *Izvješće o lokacijama i količinama odbačenog otpada, troškovima uklanjanja i provedbi mjera za sprječavanje i uklanjanje nepropisno odbačenog otpada na području Grada Omiša u 2019* s prijedlogom *Zaključka po Izvješću*

Vijećnici su pozvani da se u navedenom roku od 2 sata (zaključno s 11.00 sati) jednim mailom izjasne prihvaćaju li dnevni red te nakon toga (u istom mailu) posebno za svaku točku dnevnog reda jasno izjasne (glasuju).

Predsjednik Vijeća je u 11.00 zaključio elektroničku sjednicu Gradskog vijeća te konstatirao da je od ukupno 17 vijećnika, na elektroničkoj sjednici glasovanju pristupilo 15, naprijed evidentiranih vijećnika.

Sukladno pristiglim e-mailovima – izjašnjavanju vijećnika, predsjednik Vijeća utvrđuje rezultate elektroničkog glasovanja, kako slijedi:

**Dnevni red** – prihvaćen s 15 glasova ZA

**Ad. 1.**

S 15 glasova ZA, donijeta je *Odluka o privremenom oslobađanju od obveze plaćanja komunalne naknade*

**Ad 2.**

S 15 glasova ZA donijeta je *Odluke o privremenom oslobađanju od obveze plaćanja naknade za privremeno korištenje javno-prometne površine*

**Ad 3.**

S 15 glasova za donijeta je *Odluka o privremenom ukidanju obveze plaćanja zakupnine*

**Ad 4.**

S 15 glasova za donijeta je *Odluka o privremenoj obustavi postupaka prisilne naplate*

**Ad 5.**

Sa 15 glasova ZA donijeta je *Odluka o privremenom oslobađanju od plaćanja naknade za sudjelovanje u cijeni usluga smještaja djece u javnoj ustanovi „Dječji vrtić Omiš“ Omiš*

**Ad 6.**

S 15 glasova ZA donijeta su *Pravila o dopunama Pravila o načinu i uvjetima sudjelovanja roditelja u cijeni programa dječjih vrtića i jaslica*

**Ad 7.**

S 15 glasova ZA donijeta je *Procjena ugroženosti od požara i tehnoloških eksplozija za Grad Omiš*

**Ad 8.**

S 15 glasova ZA donijet je *Plan zaštite od požara za Grad Omiš*

**Ad 9.**

S 14 glasova ZA i 1 SUZDRŽAN donijeta je *Odluka o provedbi posebnih mjera sprječavanja odbacivanja otpada na području Grada Omiša za 2020. godinu*

**Ad 10.**

S 12 glasova ZA i 2 SUZDRŽAN donijet je *Zaključka po Izvješću o lokacijama i količinama odbačenog otpada, troškovima uklanjanja i provedbi mjera za sprječavanje i uklanjanje nepropisno odbačenog otpada na području Grada Omiša u 2019. godini*

Odmah po utvrđivanju prethodnih rezultata isti su dostavljeni svim vijećnicima elektroničkom poštom.

Zapisnik izradila: Predsjednik Gradskog vijeća:

Lidija Pavković, dipl.iur. Zvonko Močić, dr.med.